На основу члана 29. Закона о здравственој заштити („Службени гласник РС”, број 25/19),

Влада доноси

УРЕДБУ

О ПЛАНУ МРЕЖЕ ЗДРАВСТВЕНИХ УСТАНОВА

I. УВОДНЕ ОДРЕДБЕ

Члан 1.

Овом уредбом утврђује се План мреже здравствених установа – број, структура, капацитети и просторни распоред здравствених установа у јавној својини (у даљем тексту: здравствена установа) и њихових организационих јединица по нивоима здравствене заштите, организација пружања хитне медицинске помоћи, као и друга питања од значаја за организацију система здравствене заштите у Републици Србији.

Табела територијалног распореда и постељних капацитета здравствених установа у Републици Србији, одштампана је уз ову уредбу и чини њен саставни део.

Члан 2.

Здравствене установе оснивају се и обављају здравствену делатност у складу са законом и овом уредбом.

За остваривање права грађана у области здравствене заштите, као и за спровођење програма здравствене заштите донетих на нивоу Републике Србије, могу се оснивати средствима у јавној својини све законом утврђене врсте здравствених установа (дом здравља, апотекарска установа, болница (општа и специјална), здравствени центар, завод, завод за јавно здравље, клиника, институт, клиничко-болнички центар, универзитетски клинички центар, војна здравствена установа или санитетска јединица и установа у Војсци Србије у складу са посебним законом).

Здравствени центар има организационе јединице које обављају делатност дома здравља и опште болнице.

Здравствене установе, у зависности од здравствене делатности коју обављају, броја и старосне структуре становника којима пружају здравствену заштиту, постојећег броја, капацитета и распореда здравствених установа, степена урбанизације, развијености и саобраћајне повезаности појединих подручја, доступности здравствене заштите, потребног обима одређеног нивоа здравствене делатности, као и економске могућности Републике Србије, оснивају се и адекватно распоређују на целој територији Републике.

Члан 3.

Здравствене установе обављају здравствену делатност на примарном, секундарном, терцијарном и на више нивоа здравствене заштите.

II. ЗДРАВСТВЕНА ДЕЛАТНОСТ НА ПРИМАРНОМ НИВОУ ЗДРАВСТВЕНЕ ЗАШТИТЕ

Члан 4.

Здравствену делатност на примарном нивоу здравствене заштите обавља дом здравља, апотекарска установа и завод (завод за здравствену заштиту студената, завод за здравствену заштиту радника, завод за ургентну медицину, завод за геријатрију и палијативно збрињавање, завод за денталну медицину, завод за плућне болести и туберкулозу изавод за кожне и венеричне болести).

**1. Дом здравља**

Члан 5.

Дом здравља у јавној својини оснива се за територију једне општине (са најмање 10.000 становника), две или више општина, односно града, у складу са Планом мреже здравствених установа (у даљем тексту: План мреже).

Изузетно, дом здравља, који је утврђен Уредбом о плану мреже здравствених установа („Службени гласник РС”, бр. 42/06, 119/07, 84/08, 71/09, 85/09, 24/10, 6/12, 37/12, 8/14, 92/15, 111/17, 114/17 - исправка, 13/18, 15/18 – исправка и 68/19), може се основати за територију једне општине са мање од 10.000 становника.

Дом здравља обезбеђује најмање:

1. превентивну здравствену заштиту за све категорије становника;
2. здравствену заштиту жена;
3. здравствену заштиту деце;
4. здравствену заштиту из области опште медицине;
5. здравствену заштиту из области поливалентне патронаже, кућног лечења, односно кућног лечења са палијативним збрињавањем и здравствене неге.

Дом здравља обезбеђује и здравствену заштиту из области денталне медицине, лабораторијску и другу дијагностику, самостално или преко друге здравствене установе, односно приватне праксе у складу са законом и овом уредбом.

У дому здравља може се обављати и делатност медицине рада и друга специјалистичко-консултативна делатност, као и апотекарска делатност, у складу са законом.

Дом здравља обезбеђује санитетски превоз, као и превоз пацијената на дијализу, самостално или преко здравствене установе, у складу са законом и Планом мреже.

Члан 6.

Уколико обављање следећих здравствених делатности није организовано у другој здравственој установи у јавној својини на територији за коју је дом здравља основан, у дому здравља се обезбеђује, односно обавља хитна медицинска помоћ и здравствена делатност из области денталне медицине, медицине рада и лабораторијска, радиолошка и друга дијагностика.

У дому здравља који је основан за територију са преко 20.000 становника, а удаљен је преко 20 километара од најближе опште болнице, односно дом здравља који је основан за територију са преко 15.000 становника, а удаљен је преко 50 километара од најближе опште болнице, може се обављати и специјалистичко-консултативна делатност из области интерне медицине, пулмологије (пнеумофтизиологије), офталмологије, оториноларингологије, психијатрије (заштите менталног здравља), дерматовенерологије, епидемиологије, медицине спорта и физикалне медицине и рехабилитације.

Дом здравља може обављати апотекарску делатност у складу са законом којим се уређује здравствена заштита.

Члан 7.

Дом здравља, у зависности од броја становника на територији за коју је основан, густине насељености и саобраћајне повезаности, у просторно издвојеним насељеним местима, установама и привредним друштвима, може образовати организационе јединице, и то: огранак дома здравља, здравствену станицу и здравствену амбуланту.

Огранак дома здравља може организовати дом здравља који је основан за општину или град са преко 100.000 становника - за најмање 40.000 становника те општине, односно града, као и дом здравља основан за две или више општина - у општини изван седишта дома здравља за најмање 8.000 становника.

У огранку се обезбеђује хитна медицинска помоћ, здравствена заштита деце и школске деце, жена и одраслог становништва, патронажна служба и кућно лечење и нега, као и превентивна и дечија стоматологија.

Здравствена станица организује се за једно или више насељених места удаљених преко 10 km од седишта дома здравља и са најмање 5.000 становника, за обављање најмање делатности хитне медицинске помоћи, опште медицине и здравствене заштите деце и школске деце.

Здравствена амбуланта организује се у насељеном месту, школи, привредном друштву или установи ако опредељени број корисника омогућава ангажовање једног тима за обављање делатности из опште медицине или здравствене заштите деце и школске деце или превентивне и дечије стоматологије.

Члан 8.

Ако у јединици локалне самоуправе постоје дом здравља и општа болница који су у jавној својини, лабораторијска, радиолошка и друга дијагностика могу се организовати у оквиру једне здравствене установе и то у општој болници.

Изузетно, на подручјима са специфичним потребама пружања здравствене заштите становништву, где саобраћајни и географски услови то оправдавају, у дому здравља може се организовати и стационар – капацитета 0,5 постеља на 1.000 становника на територији за коју је основан, односнован болничко породилиште са највише десет постеља, ако је удаљеност од најближе опште болнице најмање 30 километара.

**2. Апотека**

Члан 9.

Под апотеком у смислу ове уредбе подразумева се апотекарска установа, апотека дома здравља и апотека као организациони део друге здравствене установе на примарном нивоу здравствене заштите.

Апотекарска установа се оснива за гравитационо подручје једне или више општина (за најмање 40.000 становника), односно града.

Апотекарска установа може имати огранке (за гравитационо подручје од најмање 10.000 становника).

Седиште апотекарске установе, као и њени огранци могу у свом саставу имати организационе јединице ван седишта, односно огранка, које су организоване у складу са законом.

Организационе јединице из става 4. овог члана могу се организовати у оквиру једног истог управног округа у ком се налази седиште, односно огранак апотекарске установе, у чијем су саставу.

Апотека се оснива за подручје од најмање 4.000 становника, у складу са законом којим се уређује здравствена заштита (у даљем тексту: Закон).

Апотекарска станица, као организациона јединица, организује се на руралном подручју, односно у насељу које је најмање пет километара удаљено од најближе апотеке.

**3. Завод**

Члан 10.

Завод се може основати само на територији на којој се налази седиште универзитета који у свом саставу има факултет здравствене струке.

Завод спроводи здравствену заштиту појединих групација становништва, односно обавља здравствену делатност из поједине области здравствене заштите.

Завод се оснива као:

1. завод за здравствену заштиту студената;
2. завод за здравствену заштиту радника;
3. завод за ургентну медицину;
4. завод за геријатрију и палијативно збрињавање;
5. завод за денталну медицину;
6. завод за плућне болести и туберкулозу;
7. завод за кожне и венеричне болести;

Завод може обављати апотекарску делатност и специјалистичко-консултативну делатност.

Завод може имати организационе јединице у складу са Законом.

Завод у оквиру обављања делатности за коју је основан, прати и проучава здравствено стање становништва у области за коју је основан.

Члан 11.

Завод за здравствену заштиту студената оснива се за најмање 10.000 студената и обавља здравствену заштиту студената, најмање из области опште медицине и гинекологије.

Завод за здравствену заштиту студената који обезбеђује здравствену заштиту за најмање 30.000 студената може обављати специјалистичко-консултативну делатност из области интерне медицине, психијатрије (заштите менталног здравља), офталмологије, оториноларингологије, дерматовенерологије, физикалне медицине и рехабилитације, епидемиологије и социјалне медицине са информатиком, као и делатност денталне медицине.

Завод за здравствену заштиту студената обезбеђује лабораторијску и другу дијагностику, самостално или преко друге здравствене установе, односно приватне праксе у складу са законом и овом уредбом.

Уколико обављање лабораторијске и друге дијагностике није организовано у другој здравственој установи у јавној својини на територији седишта завода за здравствену заштиту студената, лабораторијска и друга дијагностика се обавља у заводу за здравствену заштиту студената.

Завод из става 2. овог члана може имати стационар капацитета до 0,5 постеља на 1.000 студената који су се определили за изабраног лекара опште медицине у поменутом заводу, за краткотрајну хоспитализацију ради дијагностике и лечења. Завод за здравствену заштиту студената обезбеђује здравствену заштиту и из области кућног лечења.

Члан 12.

Завод за здравствену заштиту радника обавља здравствену заштиту запослених обављањем делатности медицине рада сa циљем: очувања здравља запослених у безбедној и здравој радној средини; утврђивања радне способности за обављање одређене делатности (претходни прегледи); раног откривања поремећаја здравља у вези са радом и радном средином (периодични и други превентивни прегледи); откривања фактора радне средине који могу неповољно утицати на здравље радника и спровођења других превентивних мера.

У заводу за здравствену заштиту радника може се обављати здравствена делатност из области опште медицине, денталне медицине и гинекологије, као и специјалистичко-консултативна делатност из области интерне медицине, психијатрије (неуропсихијатрије), оториноларингологије и офталмологије, првенствено ради обављања превентивних прегледа из става 1. овог члана.

Завод за здравствену заштиту радника обезбеђује здравствену заштиту и из области кућног лечења.

Члан 13.

Завод за ургентну медицину обавља хитну медицинску помоћ на месту медицинске хитности, у Заводу за ургентну медицину, током превоза оболелих и повређених у одговарајућу здравствену установу ради дефинитивног збрињавања и лечења.

Завод за ургентну медицину обавља и хитан санитетски превоз акутно оболелих и повређених лица у друге одговарајуће здравствене установе, врши превоз непокретних, ограничено покретних пацијената и пацијената на дијализи, ако ова делатност није обезбеђена преко друге здравствене установе, као и снабдевање лековима који се дају у хитним случајевима.

Завод за ургентну медицину обавља и санитетски превоз који није хитан, када је оправдан и медицински неопходан, у складу са прописима којима се уређује обавезно здравствено осигурање.

Завод за ургентну медицину оснива се за територију једне или више јединица локалне самоуправе.

Члан 14.

Завод за геријатрију и палијативно збрињавање обавља здравствену заштиту старих лица из области опште медицине, денталне медицине, рехабилитације, палијативног збрињавања лица свих старосних доби и неге у кућним условима.

Завод за геријатрију и палијативно збрињавање може обављати и специјалистичко-консултативну делатност из области интерне медицине, неурологије и психијатрије (неуропсихијатрије).

Завод за геријатрију и палијативно збрињавање може имати и стационар, као и амбуланту за бол.

Члан 15.

Завод денталну медицину обавља здравствену делатност која обухвата области превентивне и дечије денталне медицине и опште денталне медицине.

У заводу за денталну медицину могу се обављати и специјалистичко-консултативна делатност из области ортопедије вилица, стоматолошке протетике, пародонтологије и оралне медицине, болести зуба са ендодонцијом и оралне хирургије.

Члан 16.

Завод за плућне болести и туберкулозу пружа превентивне, дијагностичке, терапијске и рехабилитационе здравствене услуге из области здравствене заштите пацијената оболелих од туберкулозе и других плућних болести, које се могу лечити на амбулантном нивоу.

Завод за плућне болести и туберкулозу обавља и специјалистичко-консултативну делатност из области интерне медицине и пнеумофтизиологије.

Завод за плућне болести и туберкулозу у склопу превентивне здравствене заштите организује и спроводи мере за спречавање, сузбијање, рано откривање и праћење туберкулозе и других плућних болести.

Завод за плућне болести и туберкулозу може имати и стационар.

Члан 17.

Завод за кожне и венеричне болести обавља специјалистичко-консултативну делатност и пружа превентивне, дијагностичке, терапијске и рехабилитационе здравствене услуге из области дерматовенерологије и микробиологије са паразитологијом.

Завод за кожне и венеричне болести у склопу превентивне здравствене заштите организује и спроводи мере за спречавање, сузбијање, рано откривање и праћење полно преносивих инфекција.

III. ЗДРАВСТВЕНА ДЕЛАТНОСТ НА СЕКУНДАРНОМ И ТЕРЦИЈАРНОМ НИВОУ ЗДРАВСТВЕНЕ ЗАШТИТЕ

Члан 18.

Стационарну и специјалистичко-консултативну делатност на секундарном нивоу здравствене заштите обавља општа и специјална болница.

Здравствени центар је здравствена установа, која обавља делатност дома здравља и опште болнице, у складу са законом и овом уредбом.

У здравственом центру, као јединствене, функционалне и радне целине организују се: лабораторијска, радиолошка и друга дијагностика, специјалистичко-консултативна делатност из области интерне медицине и психијатрије (заштите менталног здравља).

Клиника обавља високо специјализовану специјалистичко-консултативну и стационарну здравствену делатност из одређене области медицине, односно денталне медицине или само високоспецијализовану специјалистичко-консултативну делатност из области денталне медицине.

Институт обавља високоспецијализовану специјалистичко-консултативну и стационарну здравствену делатност или само високоспецијализовану специјалистичко-консултативну здравствену делатност из једне или више области медицине или денталне медицине.

Клиничко-болнички центар обавља специјалистичко-консултативну и стационарну здравствену делатност на секундарном нивоу здравствене заштите и високоспецијализовану специјалистичко-консултативну и стационарну здравствену делатност на терцијарном нивоу здравствене заштите из више грана медицине.

Универзитетски клинички центар обједињује делатност три или више клиника, односно института, које чине организациону и функционалну целину, која обавља високоспецијализовану специјалистичко-консултативну и стационарну здравствену делатност на терцијарном нивоу здравствене заштите из више области медицине.

Здравствене установе из ст. 3-6. овог члана обављају здравствену делатност у области лабораторијске и радиолошке дијагностике, као и одговарајућу здравствену делатност на секундарном нивоу здравствене заштите за становништво територије за коју су основане, уколико у седишту здравствене установе из ст. 3-6. не постоји општа, односно одговарајућа специјална болница у јавној својини, односно уколико у седишту здравствене установе из ст. 5. и 6. не постоји општа болница у јавној својини.

Здравствена установа из става 3. овог члана може се основати само у седишту факултета здравствене струке, а здравствене установе из ст. 4-6. овог члана могу се основати само у седишту универзитета, који у свом саставу има факултет здравствене струке.

Здравствена установа из става 1. и ст. 3-6. овог члана, као и општа болница, као организациони део здравственог центра из става 2. овог члана, обављају и апотекарску делатност преко болничке апотеке, у складу са законом.

Члан 19.

Специјалистичко-консултативна делатност здравствених установа из члана 18. ове уредбе обухвата: амбулантне специјалистичко-консултативне прегледе; пријем и збрињавање хитних стања, прегледе и дијагностичку обраду пацијената упућених на болничко лечење; дијагностику, терапију и рехабилитацију у оквиру дневне болнице; физикалну медицину и рехабилитацију за амбулантне и хоспитализоване пацијенте; обављање лабораторијских, радиолошких и других дијагностичких услуга за амбулантне пацијенте, као и другу одговарајућу специјалистичко-консултативну делатност.

Члан 20.

Дневна болница, као посебна организациона јединица болнице, организује се за обављање дијагностичких, терапијских и рехабилитационих услуга за пацијенте у следећим областима: нефрологији (хемодијализа и перитонеална дијализа) и другим интернистичким гранама медицине (првенствено ради примене радиотерапије, парентералне и инхалационе терапије); хируршким гранама медицине (ради обављања хируршких интервенција и операција из области једнодневне хирургије) и психијатрији – заштити менталног здравља (ради примене комбинованих мера психотерапије, социотерапије, окупационе и радне терапије и психосоцијалне подршке пацијентима и члановима њихових породица).

Дневна болница капацитете за програм дијализе за хронично оболеле пацијенте обезбеђује у складу са бројем оболелих.

Број постеља дневних болница у интернистичким и хируршким областима је најмање 5% постеља у односу на број постеља у одговарajућим болничким одељењима.

Капацитет дневне болнице у психијатрији исказује се бројем места за поједине врсте групних психотерапијских и рехабилитационих активности.

Члан 21.

За остваривање законом утврђених права на болничку здравствену заштиту у Републици Србији предвиђено је 38.611 болничка постеља, односно до 5,5 постеља на 1.000 становника, и то за:

|  |  |  |  |
| --- | --- | --- | --- |
|  |  | Болничке постеље | |
| број | стопа на 1.000 становника |
| 1) | краткотрајну хоспитализацију акутно оболелих и повређених: | | |
|  | а) на секундарном нивоу | 24.694 | до 3,50 |
|  | б) на терцијарном нивоу | 6.000 | до 0,85 |
| 2) | продужено лечење и дуготрајну хоспитализацију: | | |
|  | а) психијатријских болесника | 3.250 | до 0,46 |
|  | б) оболелих од туберкулозе, неспецифичних обољења плућа и других хроничних обољења и стања | 1.282 | до 0,20 |
| 3) | рехабилитацију у специјализованим болничким установама | 3.430 | до 0,50 |

Под болничким постељама из става 1. овог члана не подразумевају се постеље у дневним болницама, неонатолошким одељењима породилишта ни постеље за пратиоца, као ни постеље у стационару дома здравља, заводу за здравствену заштиту студената, завода за геријатрију и палијативно збрињавање, односно постеље у ванболничком породилишту дома здравља.

**1. Краткотрајна хоспитализација**

*а) Секундарни ниво здравствене заштите*

Члан 22.

Капацитети болничких установа за збрињавање и лечење акутних обољења, стања и повреда на секундарном нивоу здравствене заштите, са просечном дужином боравка лечених на нивоу установе до 8,5 дана, исказују се бројем постеља по областима болничке заштите на 1.000 становника управног округа и града Београда (у даљем тексту: стопа обезбеђености болничким постељама) на следећи начин:

|  |  |
| --- | --- |
| ДЕЛАТНОСТ | Стопа на 1000 становника управног округа/града |
| 1. ИНТЕРНИСТИЧКЕ И СРОДНЕ ГРАНЕ И ОБЛАСТИ МЕДИЦИНЕ (интерна медицина, неурологија, психијатрија, инфектологија, дерматовенерологија) | 1,52 |
| 2. ХИРУРШКЕ ГРАНЕ И ОБЛАСТИ МЕДИЦИНЕ (хирургија, урологија, оториноларингологија, офталмологија) | 1,01 |
| 3. ПЕДИЈАТРИЈА | 0,20 |
| 4. ГИНЕКОЛОГИЈА И АКУШЕРСТВО | 0,37 |
| 5. ПРОДУЖЕНО ЛЕЧЕЊЕ И НЕГА (геријатрија, палијативно збрињавање, хемиотерапија, физикална медицина и рехабилитација) | 0,20 |
| УКУПНО: | 3,30 |

Боравак пацијената у јединици за продужено лечење и негу, укључујући и период акутног збрињавања на неком другом одељењу, може трајати до 30 дана.

Члан 23.

У управном округу и граду Београду где постоје две или више болничких установа које обављају делатност на секундарном нивоу здравствене заштите, укупан број постеља и број постеља по гранама и областима медицине из члана 22. ове уредбе, распоређује се по здравственим установама водећи рачуна о: броју становника који гравитирају тим установама и користе њихове услуге, областима делатности, просторним, постељним и кадровским капацитетима тих установа.

Општа болница у седишту управног округа којој гравитира мање од 200.000 становника, као и општа болница основана за територију више општина, обавља болничку и специјалистичко-консултативну делатност из области медицине наведених у члану 22. ове уредбе, осим дечије, васкуларне, пластичне и реконструктивне и максилофацијалне хирургије.

Општа болница у седишту управног округа којој гравитира преко 200.000 становника, може у оквиру хирургије обављати делатност и из дечије, васкуларне и пластичне и реконструктивне хирургије и из максилофацијалне хирургије.

Опште болнице основане у јавној својини у: Суботици, Ћуприји, Бору и општа болница као организациона јединица здравственог центра у Ужицу, могу обављати делатност и из области неурохирургије.

Члан 24.

Општа болница основана за територију једне општине, односно општа болница којој гравитира мање од 50.000 становника, обавља болничку и специјалистичко-консултативну делатност из области интерне медицине, опште хирургије, педијатрије, гинекологије и акушерства.

Општа болница из става 1. овог члана може обављати специјалистичко-консултативну делатност и из области неурологије, психијатрије (неуропсихијатрије), ортопедске хирургије са трауматологијом, урологије, офталмологије, оториноларингологије и дерматовенерологије.

*б) Терцијарни ниво здравствене заштите*

Члан 25.

Постељни капацитети клиничко-болничких центара, клиника, института и универзитетских клиничких центара за пружање здравствених услуга терцијарног нивоа здравствене заштите (6.000 болничких постеља, односно до 0,85 на 1.000 становника), утврђују се на нивоу Републике Србије и аутономне покрајине.

Капацитети из става 1. овог члана распоређују се по установама на терцијарном нивоу здравствене заштите сразмерно потребама становништва које гравитира тим установама, у складу са кадровским, просторним и другим могућностима установа за решавање најсложенијих здравствених потреба становништва.

**2. Продужено лечење и дуготрајна хоспитализација**

Члан 26.

У смислу ове уредбе, болничко лечење и здравствена нега које је, због врсте болести и степена онеспособљености хоспитализованих, дуже од 20 дана, сматра се продуженим лечењем, а ако траје дуже од 30 дана дуготрајном хоспитализацијом.

Члан 27.

За болничко лечење оболелих од психијатријских болести користи се до 3.250 болничких постеља у специјалним болницама у: Новом Кнежевцу, Вршцу, Ковину и Горњој Топоници и у делу Клинике за психијатријске болести „Др Лаза Лазаревић” у Београду.

У оквиру болничких постеља из става 1. овог члана, до 1.500 постеља користи се за збрињавање и лечење психотичних поремећаја у акутној фази, болести зависности, за форензичку психијатрију, психогеријатрију и психосоцијалну рехабилитацију, а до 1.750 постеља за хоспитализацију пацијената оболелих од хроничних психијатријских болести.

Члан 28.

За болничко лечење оболелих од туберкулозе и неспецифичних плућних болести, користе се капацитети специјалних болница у: Зрењанину, Белој Цркви, Сокобањи, „Озрен” у Сокобањи и Сурдулици.

За болничко лечење оболелих од шећерне болести, метаболичких и других поремећаја користе се капацитети специјалних болница у: Буковичкој Бањи, Врњачкој Бањи, Зајечару и Чајетини.

За болничко лечење оболелих од неуролошких и неуромишићних болести користе се капацитети специјалних болница у Београду, Новом Пазару и Старом Сланкамену.

**3. Рехабилитација у стационарним здравственим установама**

Члан 29.

У здравственим установама на секундарном и терцијарном нивоу здравствене заштите, у којима се пружа здравствена услуга краткотрајне хоспитализације, спроводе се одговарајући рани акутни рехабилитациони третман и рани субакутни рехабилитациони третман у току болничког лечења, као и рехабилитациони третман у дневним болницама и амбулантним условима.

Продужена рехабилитација обезбеђује се у здравственим установама специјализованим за рехабилитацију као континуирани продужетак лечења и рехабилитације, у оквиру одређеног индикационог подручја, када се функционалне сметње не могу ублажити или отклонити са подједнаком ефикасношћу у амбулантно-поликлиничким условима и у оквиру болничког лечења основне болести.

Продужена рехабилитација из става 2. овог члана обезбеђује се искључиво после завршеног одговарајућег раног акутног рехабилитационог третмана и раног субакутног рехабилитационог третмана, спроведеног у току болничког лечења у здравственим установама на секундарном или терцијарном нивоу здравствене заштите.

Члан 30.

Продужена рехабилитација у стационарним установама специјализованим за рехабилитацију обезбеђује се за следећа индикациона подручја:

1) неуролошка обољења;

2) обољења срца и крвних судова:

(а) обољења периферних крвних судова;

3) реуматска обољења;

4) обољења респираторног система;

5) повреде и обољења локомоторног система;

6) ендокринолошка обољења.

Продужену рехабилитацију из области поменутих индикационих подручја обезбеђују следеће здравствене установе специјализоване за рехабилитацију:

1) Специјална болница за рехабилитацију Меленци, 300 постеља за рехабилитацију – за неуролошка обољења, реуматска обољења и повреде и обољења локомоторног система;

2) Специјална болница за рехабилитацију Бања Кањижа, 140 постеља за рехабилитацију – за неуролошка обољења, реуматска обољења и повреде и обољења локомоторног система;

3) Специјална болница за рехабилитацију „Јунаковић” Апатин, 140 постеља за рехабилитацију – за неуролошка обољења, реуматска обољења, повреде и обољења локомоторног система и ендокринолошка обољења;

4) Специјална болница за неуролошка и посттрауматска стања Стари Сланкамен, 295 постеља за рехабилитацију – за неуролошка обољења, реуматска обољења и повреде и обољења локомоторног система;

5) Специјална болница за рехабилитацију Врдник, 90 постеља за рехабилитацију – за реуматска обољења и повреде и обољења локомоторног система;

6) Специјална болница за рехабилитацију Бања Ковиљача, 200 постеља за рехабилитацију – за неуролошка обољења, реуматска обољења, повреде и обољења локомоторног система и рехабилитацију деце;

7) Специјална болница за рехабилитацију „Буковичка Бања”, Аранђеловац, 50 постеља за рехабилитацију – за реуматска обољења, обољења респираторног система, повреде и обољења локомоторног система и рехабилитацију деце;

8) Специјална болница за неспецифичне плућне болести „Сокобања”, Сокобања, 165 постеља за рехабилитацију – за реуматска обољења, обољења респираторног система, повреде и обољења локомоторног система и рехабилитацију деце;

9) Специјална болница за рехабилитацију „Гамзиград”, Зајечар, 90 постеља за рехабилитацију – за неуролошка обољења, обољења периферних крвних судова, реуматска обољења и повреде и обољења локомоторног система;

10) Специјална болница за болести штитасте жлезде и болести метаболизма „Златибор”, Чајетина, 70 постеља за рехабилитацију – за реуматска обољења, повреде и обољења локомоторног система, ендокринолошка обољења и рехабилитацију деце;

11) Специјална болница за рехабилитацију Ивањица, 90 постеља за рехабилитацију – за реуматска обољења, обољења респираторног система и повреде и обољења локомоторног система и онколошку рехабилитацију деце;

12) Специјална болница за лечење и рехабилитацију „Меркур” Врњачка Бања, 300 постеља за рехабилитацију – за неуролошка обољења, реуматска обољења, повреде и обољења локомоторног система и ендокринолошка обољења;

13) Специјална болница за рехабилитацију „Агенс”, Матарушка Бања, Краљево, 140 постеља за рехабилитацију – за неуролошка обољења, реуматска обољења и повреде и обољења локомоторног система;

14) Специјална болница за прогресивне мишићне и неуромишићне болести Нови Пазар, 100 постеља за рехабилитацију – за неуролошка обољења, реуматска обољења, повреде и обољења локомоторног система и рехабилитацију деце;

15) Специјална болница за рехабилитацију „Рибарска Бања”, Крушевац, 260 постеља за рехабилитацију – за неуролошка обољења, реуматска обољења и повреде и обољења локомоторног система;

16) Институт за лечење и рехабилитацију „Нишка Бања”, Ниш, 350 постеља за рехабилитацију – за обољења срца и крвних судова, реуматска обољења и повреде и обољења локомоторног система;

17) Специјална болница за рехабилитацију „Гејзер”, Сијаринска Бања, Медвеђа, 50 постеља за рехабилитацију – за реуматска обољења и повреде и обољења локомоторног система;

18) Специјална болница за рехабилитацију Бујановац, 40 постеља за рехабилитацију – обољења периферних крвних судова, реуматска обољења и повреде и обољења локомоторног система;

19) Специјална болница за рехабилитацију „Врањска Бања”, Врање, 30 постеља за рехабилитацију – за реуматска обољења и повреде и обољења локомоторног система;

20) Институт за рехабилитацију, Београд, 370 постеља за рехабилитацију – за неуролошка обољења, обољења срца и крвних судова, реуматска обољења, обољења респираторног система и повреде, обољења локомоторног система и рехабилитацију деце, укључујући и онколошку рехабилитацију.

IV. ЗДРАВСТВЕНА ДЕЛАТНОСТ КОЈА СЕ ОБАВЉА НА ВИШЕ НИВОА ЗДРАВСТВЕНЕ ЗАШТИТЕ

Члан 31.

За обављање здравствене делатности на више нивоа здравствене заштите оснивају се следеће здравствене установе: завод за јавно здравље, завод за трансфузију крви, завод за медицину рада, завод за судску медицину, завод за вирусологију, вакцине и серуме, завод за антирабичну заштиту, завод за психофизиолошке поремећаје и говорну патологију и завод за биоциде и медицинску екологију.

Здравствене установе из става 1. овог члана обављају делатност у складу са законом.

1. Завод за јавно здравље

Члан 32.

Завод за јавно здравље се оснива за територију једног управног округа, града Београда, Аутономне покрајине Војводина и Републике Србије.

Завод из става 1. овог члана може бити основан као институт, у складу са законом.

Завод за јавно здравље који је основан за подручје Аутономне покрајине Војводина обавља делатност у складу са законом и за територију управног округа у коме има седиште.

Изузетно, завод за јавно здравље може се основати за подручје више јединица локалне самоуправе, које чине подручје које је мање од подручја једног управног округа или за подручје два суседна управна округа.

1. Завод за трансфузију крви

Члан 33.

Завод за трансфузију крви као овлашћена трансфузиолошка установа се оснива за територију Републике Србије и Аутономне покрајине у складу са законом.

Завод из става 1. овог члана може бити основан као институт у складу са законом.

V. ОРГАНИЗАЦИЈА ПРУЖАЊА ХИТНЕ МЕДИЦИНСКЕ ПОМОЋИ

Члан 34.

Пружање хитне медицинске помоћи акутно оболелим и повређеним особама приоритетна је обавеза здравствених радника и здравствених установа на свим нивоима здравствене заштите.

У поступку збрињавања хитних стања и обољења, примењују се начела и методи ургентне медицине.

Члан 35.

Пружање хитне медицинске помоћи организује се у оквиру два функционално повезана подсистема: прехоспитална хитна медицинска помоћ и хитна медицинска помоћ у оквиру болничке делатности.

Члан 36.

Прехоспитална хитна медицинска помоћ јесте континуирана делатност здравствених установа примарног нивоа здравствене заштите, осим завода за лабораторијску дијагностику, односно радиолошку дијагностику и обухвата: указивање медицинске помоћи на месту хитности и у здравственој установи, санитетски превоз критично оболелих и повређених до стационарне установе, уз непрекидно праћење стања и пружање неопходне помоћи у току транспорта.

Прехоспитална хитна медицинска помоћ обавља се у оквиру редовне делатности лекара и његових сарадника и радом лекара у приправности или дежурне екипе ноћу, недељом и у дане државних празника.

У дому здравља који је основан за територију са преко 25.000 становника може се организовати служба хитне медицинске помоћи за контиунирани пријем и збрињавање хитних стања.

Члан 37.

Хитна медицинска помоћ у оквиру болничке делатности обезбеђује се преко стручних тимова пријемно-ургентног одељења опште болнице, клиничко-болничког центра, клинике, института и универзитетског клиничког центра и пријемом на болничко лечење.

Здравствене установе из става 1. овог члана, које не могу адекватно збринути оболеле и повређене, дужне су да обезбеде санитетски превоз и одговарајућу стручну помоћ у току транспорта до одговарајуће стационарне здравствене установе.

Ако је у здравственој установи из става 1. овог члана хитно збрињавање повређеног или оболелог пацијента завршено у дану јављања здравственој установи, а пацијент који се отпушта на кућно лечење нема могућност организације сопственог превоза, здравствена установа из става 1. овог члана обезбеђује превоз пацијента.

VI. ЦИТОЛОШКА ДИЈАГНОСТИКA ЗА ОРГАНИЗОВАНИ СКРИНИНГ РАКА ГРЛИЋА МАТЕРИЦЕ

Члан 38.

За обављање здравствене делатности цитолошке дијагностике у организованом скринингу на рак грлића материце оснивају се цитолабораторије.

Oрганизовани скрининг рака грлића материце обавља се у здравственим установама које обављају делатност на примарном, секундарном и терцијарном нивоу здравствене заштите у којима се оснивају цитолабораторије.

У поступку организовања и спровођења организованог скрининга рака грлића материце примењују се начела и методе дефинисане прописом којим се уређује национални програм раног откривања рака грлића материце.

Члан 39.

Дом здравља, као установа примарног нивоа здравствене заштите, на територији општине за коју је основан, врши идентификацију циљне популације жена (жене старосне доби од 25 до 64 године), организује и спроводи позивање жена, обавља узимање цервикалног бриса за цитолошки преглед (ПАП преглед) и достављање препарата у цитолабораторију, води медицинску документацију и евиденцију о спровођењу организованог скрининга, издаје резултате налаза женама, обезбеђује и усмерава жене са патолошким налазом на даљу дијагностику и лечење и извештава о спровођењу организованог скрининга надлежни завод за јавно здравље и организациону јединицу за скрининг у Институту за јавно здравље Србије „Др Милан Јовановић- Батут”.

Цитолабораторија обавља бојење препарата (размаза), тумачење размаза и доставља резултате прегледа размаза дому здравља из којег је упућен.

Цитолабораторије за организовани скрининг рака грлића материце формирају се у следећим здравственим установама, које обављају послове из става 2. овог члана за циљну популацију жена из одговарајућих јединица локалне самоуправе:

1) Дом здравља Суботица - за циљну популацију жена са територије Севернобачког, Западнобачког и Севернобанатског управног округа;

2) Дом здравља Зрењанин - за циљну популацију жена са територије Средњебанатског и Јужнобанатског управног округа;

3) Дом здравља Нови Сад - за циљну популацију жена са територије Јужнобачког управног округа;

4) Дом здравља Сремска Митровица - за циљну популацију жена са територије Сремског управног округа;

5) Дом здравља Ваљево - за циљну популацију жена са територије Колубарског и Мачванског управног округа;

6) Дом здравља Пожаревац - за циљну популацију жена са територије Браничевског, Подунавског и Борског управног округа;

7) Дом здравља Крагујевац - за циљну популацију жена са територије Шумадијског и Поморавског управног округа;

8) Дом здравља Ужице - за циљну популацију жена са територије Златиборског и Моравичког управног округа;

9) Дом здравља Краљево - за циљну популацију жена са територије Рашког управног округа;

10) Дом здравља Крушевац - за циљну популацију жена са територије Расинског, Косовског, Пећког, Призренског, Косовско-митровачког и Косовско-поморавског управног округа;

11) Дом здравља Ниш - за циљну популацију жена са територије Нишавског, Зајечарског, Топличког и Пиротског управног округа;

12) Дом здравља Лесковац - за циљну популацију жена са територије Јабланичког и Пчињског управног округа;

13) Универзитетски клинички центар Србије - за циљну популацију жена са територије града Београда (општине Врачар, Звездара, Гроцка, Палилула и Стари град);

14) Клиничко-болнички центар Земун - за циљну популацију жена са територије града Београда (општине Чукарица, Нови Београд, Земун и Сурчин);

15) Гинеколошко-акушерска клиника „Народни фронт” - за циљну популацију жена са територије града Београда (општине Савски венац, Раковица, Вождовац, Обреновац, Барајево, Лазаревац, Сопот и Младеновац).

Члан 40.

Сви домови здравља у којима нису формиране цитолабораторије oрганизују транспорт брисева узетих у организованом скринингу рака грлића материце до одговарајуће здравствене установе из члана 39. став 3. ове уредбе, које обављају примарну цитолошку анализу препарата (прво читање).

Коначну цитолошку анализу препарата (друго читање) обављају здравствене установе које обављају здравствену делатност на секундарном и терцијарном нивоу здравствене заштите, а које испуњавају законом прописане услове за обављање делатности патологије, патохистологије и цитологије.

VII. ОРГАНИЗАЦИЈА ЛЕЧЕЊА ЛИЦА ЗАВИСНИХ ОД ПСИХОАКТИВНИХ СУПСТАНЦИ

Члан 41.

Лечење лица зависних од психоактивних супстанци организује се у домовима здравља и стационарним здравственим установама: општим и специјалним болницама, клиникама и универзитетским клиничким центрима.

Члан 42.

Лечење лица зависних од психоактивних супстанци применом супституционе терапије, која подразумева давање лекова пацијентима у присуству здравственог радника, спроводи се у домовима здравља који испуњавају законом прописане услове за обављање здравствене делатности из области психијатрије (неуропсихијатрије).

Дом здравља обезбеђује лекове и потребна медицинска средства за лечење лица зависних од психоактивних супстанци преко апотеке која је у саставу дома здравља, односно преко друге здравствене установе која у свом саставу има апотеку.

Члан 43.

Лечење лица зависних од психоактивних супстанци спроводи се и у здравственим установама које обављају здравствену делатност на секундарном, односно терцијарном нивоу здравствене заштите, а које испуњавају законом прописане услове за обављање здравствене делатности из области психијатрије (неуропсихијатрије).

Лечење из става 1. овог члана обезбеђује се у здравственом центру, општој болници, специјалној болници за болести зависности, специјалној болници за психијатријске болести, клиници за психијатријске болести и универзитетском клиничком центру.

Лечење лица из става 1. овог члана спроводи се у оквиру краткотрајне хоспитализације са детоксификацијом, продужене хоспитализације која обухвата психосоцијалну рехабилитацију, ресоцијализацију и супституциону терапију, као и дневне болнице и специјалистичко-консултативне делатности, које укључују и супституциону терапију.

Референтне здравствене установе за лечење лица зависних од психоактивних супстанци, поред тога што учествују у лечењу лица зависних од психоактивних супстанци, обављају послове здравствене заштите од општег интереса утврђене законом, и то: примену, праћење и унапређење јединствене доктрине и методологије у превенцији, дијагностици, лечењу и рехабилитацији од болести зависности, усаглашавање развоја метода у лечењу болести зависности, заснованих на доказима о квалитету, безбедности и ефикасности у здравственој заштити, припремање националних водича за дијагностику и лечење болести зависности, пружање савета и консултација другим здравственим установама, здравственим радницима и здравственим сарадницима у вези са дијагностиком, профилаксом и лечењем болести зависности и стручно усавршавање, спровођење специјализације и уже специјализације и континуиране едукације здравствених радника и здравствених сарадника.

VIII. ОРГАНИЗАЦИОНЕ ЈЕДИНИЦЕ ЗДРАВСТВЕНИХ УСТАНОВА И МЕРЕ ЗА УНАПРЕЂЕЊЕ ЕФИКАСНОСТИ РАДА

Члан 44.

Здравствене установе образују организационе јединице у складу са делатношћу за коју су основане и у зависности од броја запослених, а с циљем ефикаснијег коришћења кадровских ресурса, средстава за рад, болничких постеља и других капацитета и ради повећања доступности здравствених услуга, квалитета и ефективности мера здравствене заштите.

Члан 45.

У здравственим установама на примарном нивоу здравствене заштите образују се организационе јединице по територијалном принципу (огранак, здравствена станица, здравствена амбуланта) и по функционалном принципу за једну или више области у оквиру делатности (служба, одељење, одсек).

Члан 46.

У здравственим установама на секундарном и терцијарном нивоу здравствене заштите образују се организационе јединице које обједињавају стационарну и специјалистичко-консултативну делатност у једној или више сродних области медицине, као и организационе јединице за обављање дијагностичких, рехабилитационих и других стручних послова за амбулантне и стационарно лечене пацијенте.

Члан 47.

Стационарна делатност обавља се у оквиру болничких и клиничких одељења, организованих у оквиру једне или више сродних грана, односно области медицине, као и нивоа лечења и неге.

Образовање болничких и клиничких одељења по нивоу лечења и здравствене неге подразумева, поред одељења за стандардно лечење и негу, и одељења за интензивно лечење и негу, а по потреби и одељења за полуинтензивно лечење и негу.

Члан 48.

У стационарним здравственим установама, у зависности од здравствених потреба, пацијенту се обезбеђује лечење у болничком, односно клиничком одељењу за стандардно лечење и негу (основни ниво лечења и неге) или на вишим нивоима лечења и неге, који подразумевају:

1) ниво 1 – за лечење и негу пацијената високо зависних од туђе помоћи и пацијената са могућим погоршањем њиховог здравственог стања, као и пацијената који су премештени са вишег нивоа лечења и неге чије здравствене потребе могу бити задовољене у одељењу за стандардно лечење, али уз додатни надзор и потпору;

2) ниво 2 интензивног лечења и неге – за пацијенте са дисфункцијом (оштећењем) најмање једног органског система код којих је потребна основна респираторна или хемодинамска потпора, за пацијенте који су на постоперативном лечењу, као и за оне који су премештени са вишег нивоа лечења и неге;

3) ниво 3 интензивног лечења и неге – за пацијенте код којих је неопходна сложена респираторна потпора или базична респираторна потпора, заједно са потпором још најмање два органска система (пацијенти са дисфункцијом више органа).

За ниво 1 лечења и неге може се организовати посебно болничко, односно клиничко одељење за полуинтензивно, а за ниво 2 и 3 одељење за интензивно лечење и негу.

Број постеља из става 1. тачка 1) овог члана може бити највише два пута већи од броја постеља из става 1. тач. 2) и 3) овог члана.

Члан 49.

Капацитети одељења за интензивно лечење и негу нивоа 2 и 3 из члана 48. ове уредбе обезбеђују се у односу на број постеља у здравственој установи са следећим учешћем, и то у:

1) здравственом центру, општој и специјалној болници у којој се обавља краткотрајна хоспитализација до 5%;

2) клиничко-болничком центру до 6%;

3) клиници, институту и универзитетском клиничком центру до 8%

4) ургентном центру, специјалној болници (одељењу) за цереброваскуларна обољења и Институту за неонатологију до 20%.

Удео постеља нивоа 3 – интензивног лечења и неге у укупном броју постеља интензивног лечења и неге из става 1. овог члана не може бити већи од:

1) 10% у здравственом центру, општој и специјалној болници у којој се лече акутна стања и обољења;

2) 15% у клиничко-болничком центру;

3) 20% у клиници, институту и универзитетском клиничком центру;

4) 25% у ургентном центру универзитетског клиничког центра и специјалној болници за цереброваскуларна обољења.

У специјалним болницама у којима се обавља дуготрајна хоспитализација и рехабилитација могу се образовати болничка одељења за непокретне и ограничено покретне пацијенте и за пацијенте којима је, због природе болести и стања, неопходан додатни надзор и потпора (ниво 1 интензивног лечења и неге).

IX. ПРЕЛАЗНЕ И ЗАВРШНЕ ОДРЕДБЕ

Члан 50.

Здравствене установе у јавној својини на територији Аутономне покрајине Косово и Метохија у погледу врсте, структуре, капацитета и болничких постеља распоређују се у складу са законом и овом уредбом.

Члан 51.

Даном ступања на снагу ове уредбе престаје да важи Уредба о плану мреже здравствених установа („Службени гласник РС”, бр.42/06, 119/07, 84/08, 71/09, 85/09, 24/10, 6/12, 37/12, 8/14, 92/15, 111/17, 114/17 - исправка, 13/18, 15/18 – исправка и 68/19).

Члан 52.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-461/2020

У Београду, 21. јануара 2020. године

В Л А Д А

|  |  |
| --- | --- |
| Тачност преписа оверава  ГЕНЕРАЛНИ СЕКРЕТАР  Новак Недић | ПРЕДСЕДНИК  Ана Брнабић, с.р. |